Charlotte Dyremose (KF), 2004-01-20:
Da jeg læste beslutningsforslaget, som vi her behandler, undrede jeg mig egentlig lidt over, hvorfor vi behandler det i dag.
Ikke så meget, fordi jeg er uenig i, at det er nogle ualmindelig væsentlige problemstillinger, der tages fat i, men mere, fordi vi jo, som det vel er alle ordførere bekendt, er i gang med netop at lave en reform af hele anbringelsesområdet.
Derfor vil jeg sådan set også kommentere de enkelte tiltag i det lys, at vi jo faktisk er i gang med at lave en reform af det her område, og at vi jo netop er det, fordi der er bred enighed om, at det er utrolig vigtigt at sikre en tryg, stabil opvækst med så meget kontinuitet som overhovedet muligt for disse børn og unge.
Vi er i Det Konservative Folkeparti fuldstændig enige i, at aflønningen af plejefamilierne skal reformeres, og derfor er det jo også en del af anbringelsesreformen, at vi naturligvis skal tage udgangspunkt i at sikre, at plejefamilierne ikke føler, at hvis de gør en god indsats, så bliver de straffet for det.
Man skal tværtimod sikre, at de også via lønnen føler, at det arbejde, de gør med det enkelte barn, bliver værdsat.
Som det tidligere er blevet nævnt i forbindelse med RUGO-projektet, er man nu ved at udvikle kurser for plejefamilierne, og vi vil med spænding se frem til, hvad der kommer ud af de undersøgelser.
Vi er fuldstændig enige i, at det kan være problematisk for nogle børn, at plejeforholdet bliver opsagt med meget kort varsel.
Det er en af de ting, der gør, at vi også i forbindelse med anbringelsesreformen ønsker at sikre en større kontinuitet og kvalitet i anbringelsen, ønsker
at sikre os, at sagsbehandlingen bliver bedst mulig, og at vi har en ordentlig kontrol med, hvad det egentlig er, kommunerne foretager sig på det enkelte område.
På den måde kan vi sikre os den bedst tænkelige sagsbehandling, så vi forhåbentlig ikke engang kommer til at stå med en problematisk hjemtagelse, men at man simpelt hen på forhånd får passet de enkelte behov sammen med, hvad den enkelte plejefamilie kan præstere, og de forventninger, man i øvrigt har til et plejeforløb - om det skal være kort eller langt, om man regner med at kunne løse problemerne forholdsvis hurtigt, eller om man regner med, at det er et mere langvarigt forløb.
I det hele taget vil jeg i denne forbindelse nævne, at det er meget vigtigt for os Konservative i det hele taget at sikre stabiliteten i de forhold, der vedrører de børn og unge, der af den ene eller anden grund ikke kan bo hjemme, uanset om vi taler om ophold i en plejefamilie eller på en institution.
Vi vil sikre, at barndommen, der jo er løftestangen til resten af livet, får så meget stabilitet som muligt, og at vi får de rigtige tilbud til det rigtige barn på det rigtige tidspunkt.
Herunder tænker vi også på en større inddragelse af familien og det nære netværk, sådan at man forhåbentlig kan forsøge at undgå nogle af de anbringelser, som vi har i dag,
Jeg skal kort slutte af med at sige, at vi umiddelbart er meget enige i mange af de ting, der står i beslutningsforslaget, men at vi vil henvise til, at vi synes, vi skal tage forhandlingerne under anbringelsesreformen.
Ligesom jeg sagde tidligere i dag, mener jeg, at det er hensigtsmæssigt også på det her område at lave en helhedsorienteret indsats, og det mener jeg bedst vi gør ved at lægge det ind, der skal lægges ind på det her område, i den anbringelsesreform, vi er ved at forhandle på nuværende tidspunkt.